यौन-स्वातंत्र्य की सामाजिक स्वीकृति अब अधिकाधिक नग्नता व अश्लीलता की ओर अग्रसर होती जा रही है। बाज़ारवादी और व्यापारिक मानसिकता वाले तत्त्वों ने मानव की सहजात यौनवृत्ति का तरह-तरह से शोषण आरंभ कर दिया है। बाज़ार में किसी भी वस्तु के विक्रय को बढ़ाने के लिए अब ग्राहक की यौन भावना को उभाड़ा जाने लगा है। जिन लोगों के संस्कारों में यौन वर्जनाओं का सर्वथा अभाव है वे मानव देह को केवल उपभोग की वस्तु के रूप में ही देख पाते हैं जबकि प्रकृति ने यौन-प्रक्रिया को मानवीय प्रजनन से अविभाज्य रूप से संयुक्त किया है। मानव शरीर के प्रति उपभोगवादी दृष्टि का एक अवश्यंभावी परिणाम गर्भवती स्त्रियों व अजन्मे शिशुओं के प्रति क्रूरता व अत्याचार ही हो सकता है। यौन स्वच्छंदता पर विचार करते समय हमें उसके इस अमानवीयतापूर्ण पक्ष की ओर से भी आंखें नहीं मूंद लेनी चाहिए। प्रकृति ने घनिष्ठता, निकटता, पर्वाह व कोमलता की जिन सहज मानवीय भावनाओं से यौन-प्रक्रिया को जोड़ा है, उन भावनाओं से उसका किन्हीं भी कारणों से विच्छिन्न हो जाना मानव को केवल विक्षिप्तता की ओर ही धकेल सकता है। हमें यह नहीं भूलना चाहिए कि तमाम रूमानी काव्य और प्रतीक्षित शिशु के संबंध में रचे गए अनेक लोकगीतों के मूल में यौन-भावना का ही एक परिष्कृत व उदात्त रूप रहा है।